KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2014. július 21-i rendkívüli ülésére)

TÁRGY: A KISKŐRÖS, DÉLIBÁB U. 39. SZÁM ALATTI INGATLAN MEGVÁSÁRLÁSA
Rostás Attila és Györgye Mónika kiskőrösi lakosok tulajdonát képezi 1/2-1/2 arányban a Kiskőrös belterületi 993. hrsz-on nyilvántartott, természetben Kiskőrös, Délibáb u. 39. szám alatt található 1138 m2 nagyságú, kivett lakóház, udvar megjelölésű ingatlan. 
Rostás Attila és Györgye Mónika vételre ajánlották fel az Önkormányzatnak az említett ingatlant.

Az önkormányzati vagyonról, a vagyon hasznosításáról szóló 26/2012. (XII.19.) önk. rendelet (a továbbiakban: vagyonrendelet) 18. § (1) bekezdésében foglaltak szerint az önkormányzat visszterhes tulajdonszerzése ingatlan esetében kizárólag a képviselő-testület döntése alapján lehetséges. A jogügyletet megelőzően az ingatlan induló forgalmi (piaci) értékét szakértő útján kell megállapítani. 

Az ingatlanforgalmi szakértő a kiskőrösi 993. hrsz-ú ingatlan becsült forgalmi értékét 3.500.000 Ft-ban jelölte meg, Rostás Attila és Györgye Mónika 3.500.000 Ft-os vételárral jelezte eladási szándékát az önkormányzat felé. Tekintettel az ingatlanon fennálló, Kiskőrös Város Önkormányzatát megillető 400.000,- Ft visszatérítendő kamatmentes kölcsön erejéig fennálló jelzálogjogra és az azt biztosító elidegenítési és terhelési tilalomra, valamint a Kecskeméti Törvényszéket megillető 35.000,-Ft főkövetelést és járulékait biztosító végrehajtási jogra, valamint az energetikai tanúsítvány elkészítésének díjára, amit az Önkormányzat átvállal, 3.370.000,-Ft-ra szállították le az eladási ajánlatot. Megjegyzendő, hogy a 400.000,- Ft visszatérítendő kamatmentes kölcsönkövetelés nem számít bele a vételárba, csupán a tulajdon-átruházás bejegyzése érdekében a követelést biztosító jelzálogjog kerül törlésre, egyebekben megteszem a szükséges lépéseket a követelés behajtása iránt.
A vagyonrendelet 18. § (3) bekezdésében foglaltak szerint a döntés előkészítését megelőzően vizsgálni kell, hogy az ingatlan megszerzése milyen önkormányzati célok megvalósítására és milyen feltételek mellett alkalmas.
Az ingatlan megszerzése elsősorban egy közösségi ház létrehozását és működtetését célozza, amely a szűkebb helyi közösség összekovácsolását, a társadalmi szolidaritás szolgálja hosszú távon.
A közösségi ház működtetése tárgyában már folynak a tárgyalások a Magyar Baptista Egyházzal.

Amennyiben a közösségi ház nem működik megfelelően, az ingatlan a későbbiekben szociális bérlakásként is funkcionálhat.

Fentiekre tekintettel javasolom, hogy a Képviselő-testület a határozat-tervezetben foglaltak szerint döntsön.

Kiskőrös, 2014. július 17.

Domonyi László sk.


polgármester

HATÁROZAT-TERVEZET

1. Kiskőrös Város Önkormányzatának Képviselő-testülete egyetért azzal, hogy Kiskőrös Város Önkormányzata elsődlegesen közösségi ház céljára, 3.370.000,- Ft vételáron megvásárolja a Rostás Attila és Györgye Mónika 1/2-1/2 tulajdonát képező kiskőrösi 993. hrsz-ú (természetben: Kiskőrös, Délibáb u. 39. szám alatt található) kivett lakóház, udvar megjelölésű 1138 m2 nagyságú ingatlant a határozat-tervezet mellékletét képező szerződésben foglalt tulajdon-átruházási feltételekkel.

2. Kiskőrös Város Önkormányzatának Képviselő-testülete felhatalmazza a polgármestert a határozat-tervezet melléklete szerinti adásvételi szerződés aláírására.
Felelős:
polgármester
Határidő:
azonnal és értelemszerűen

